23.9.2022
RO
Jurnalul Oficial al Uniunii Europene
C 365/1
I (Rezoluții, recomandări și avize)
REZOLUŢII
COMITETUL ECONOMIC ŞI SOCIAL EUROPEAN A 570-A SESIUNE PLENARĂ A COMITETULUI ECONOMIC ȘI SOCIAL EUROPEAN – INTERACTIO, 15.6.2022-16.6.2022
Rezoluția Comitetului Economic și Social European pe tema „Ucraina – de la sprijinire la reconstrucție – propuneri ale societății civile europene” (2022/C 365/01)
Temei juridic
Articolul 52 alineatul (4) din Regulamentul de procedură
Data adoptării în sesiunea plenară
16.6.2022
Sesiunea plenară nr.
570
Rezultatul votului (voturi pentru/voturi împotrivă/abți­ neri) 206/2/2
Mesaje-cheie 1.
Statutul de țară candidată la aderarea la UE pentru Ucraina.
CESE solicită Consiliului European ca, în reuniunea sa din 23 și 24 iunie 2022, să acorde Ucrainei statutul de țară candidată la aderarea la UE.
Statutul de țară candidată al Ucrainei trebuie acordat fără a se aduce atingere procesului de aderare în curs al Balcanilor de Vest.
CESE este în favoarea instituirii unui sistem de măsuri de integrare treptată, bazat pe satisfacerea condițiilor legate de acquis-ul comunitar.
2.
Societatea civilă europeană este solidară cu Ucraina și cu poporul ucrainean.
Societatea civilă a reacționat prompt și eficient, declanșând o mobilizare excepțională a cetățenilor la nivel local.
Asistența umanitară trebuie să ia amploare și ar trebui să ia forma unor plăți directe care să sprijine organizațiile societății civile.
ONG-urile specializate, împreună cu organizațiile societății civile, ar trebui să fie implicate în mod real în programarea și monitorizarea asistenței umanitare europene și naționale.
3.
Oferirea unei perspective refugiaților.
Comitetul solicită ca refugiații să beneficieze de aceleași drepturi ca și cetățenii UE în ceea ce privește asistența medicală și accesul la piața muncii (recunoașterea calificărilor, accesul la serviciile agențiilor de ocupare a forței de muncă, la cursuri de limbă, la sistemele de sănătate și de educație), ambele aspecte fiind esențiale pentru a evita agravarea sărăciei în rândul refugiaților.
Partenerii sociali, prin negocieri colective și măsuri ad hoc, pot contribui la integrarea lucrătorilor și la prevenirea situațiilor în care aceștia fac obiectul exploatării și dumpingului social.
Comitetul subliniază în special rolul organizațiilor societății civile în protejarea și reintegrarea grupurilor vulnerabile, adesea trecute cu vederea: minorii neînsoțiți, copiii separați de părinți și copiii din centrele de îngrijire instituționalizată, persoanele cu handicap, minoritățile rome și victimele violenței sexuale.